የወገኖቻችን ሞት ፣ መፈናቀልና ጉዳት በማስቆም ለአገራዊ አንድነት ሊተጋ እንደሚገባ የኃይማኖት አባቶችና የአገር ሽማግሌዎች ገለጹ
የወገኖቻችን ሞት ፣ መፈናቀልና ጉዳት በአፋጣኝ  በማቆም ሁሉንም  ወገን ቅድሚያ ለአገራዊ አንድነት፣ ሰብዓዊ ክብርና ሰላም ሊተጋ እንደሚገባ የኢትዮጵያ የሃይማኖት አባቶችና የአገር ሽማግሌዎች  ገለጹ ።የኢትዮጵያ የሃይማኖት አባቶችና የአገር ሽማግሌዎች በዛሬው ዕለት በሠጡት መግለጫ እንደገለጹት በአገሪቱ የሚታየውን አለመረጋጋትና ውጥረት በማርገብ ሰላምና አንድነትን  ለማጠናከር  በሚያስችለው “ ሰላም ለሁላችን ፣ በሁላችን!” በሚል መሪ ቃል የሚደረገው የሰላም ጉዞ  መጀመሩን ገልጸዋል ።በተጀመረው የሰላም ጉዞና ምክክር መድረኩ በተለያዩ ክልሎች የመንግሥት ከፍተኛ አመራሮችና የተለያዩ  የህብረተሰብ ክፍሎች  ጋር በመገናኘት  በወቅታዊ የአገሪቱ ሁኔታ ችግሮችና መፍትሔዎች ላይ  ምክክር ማድረግ ተችላል ብሏል መግለጫው ።ለዘመናት በመከባባር የኖሩት ኢትዮጵያውያን ወገኖች በመካከላቸው አለመከባበርና አለመተማመን የሚፈጥሩ ተጨባጭ ችግሮችም እየታዩ    መሆናቸውን መገንዘባቸውን  ባወጡት መግለጫቸው አትተዋል ።በአገሪቱ ሁሉም አካባቢዎች በሚፈጠረው  ግጭት በየዕለቱ የንጹሓን ዜጎች ደም  በከንቱ  እየፈሰሰ ፣ ወገኖችም እየተፈናቀሉና ለእንግልት እየተጋለጡም መሆኑን  መግለጫው አብራርቷል ።መግለጫው በተጨማሪም እየተስተዋሉ ያሉት ግጭቶችና አለመረጋጋቶች መነሻቸው የትኛውም ይሁን ለአገር ሰላምና ወገን ደህንነት በማሰብ ችግሮችን በወይይት መፍታት እንደሚያስፈልግም ተጠቁሟል ።በኢትዮጵያ የሃይማኖት ተቋማት  ጉባኤ  የበላይ አባቶችና የአገር ሽማግሌዎች  በጋራ  በመሆን  ለመላው ሰላም ወዳድ ኢትዮጵያውያን ሁሉ የሰላም መልዕክትና ተማጽኖ የሚያስተላልፍ ባለ ስምንት ነጥብ የአቋም መግለጫ በማውጣት  ጥሪያቸውን አቅርበዋል ።